Ударът на САЩ в Сирия – европейски политици и медии с разнопосочни оценки - БЛИЦ
В европейските страни атаката на САЩ в Сирия предизвика нееднозначна реакция. Едни категорично подкрепиха Вашингтон, други се усъмниха в законността на подобни действия, пише НТВ. Президентът на Франция Франсоа Оланд и германският канцлер Ангела Меркел обсъдиха ситуацията в Сирия по телефона и достигнаха до извода, че сирийският президент Башар Асад сам е виновен за това, че САЩ са нанесли ракетни удари по неговата авиобаза.   Меркел и Оланд при това отбелязаха, че настояват за силови мерки по отношение на сирийските власти още от 2013 година – един вид упрекнаха Барак Обама.   В този контекст  много интересно изглеждат някои статии в европейската преса.   Die Welt: „Удивително е, че Доналд Тръмп по време на предизборната си кампания е упреквал Хилари Клинтън за стремежа ѝ да започне гореща война в Сирия, която може да доведе до трета световна война. А само няколко месеца по-късно даде заповед да се бомбардира сирийска военна база близо до Хомс”.   El Pais: „Тръмп направи ход с висок политически риск. Непредсказуем, жесток и противоречащ на неговата официална доктрина. Решението да се открие огън по войските на Асад - вариант, който Тръмп отхвърляше само преди дни -  е радикална стъпка в политиката на Вашингтон в Сирия”.   Оланд и Меркел призоваха международната общност да работи върху политическо решение на сирийската криза под егидата на ООН, стремейки се да подведе Асад под отговорност.   Външният министър на Германия Зигмар Габриел също настоя от ООН да се изработи политическо решение на конфликта и определи като „непоносимо” това, че Съветът за сигурност на ООН не е успял да съгласува резолюция, която да осъди химическия инцидент в Идлиб.   Според френския външен министър, американските удари са „сигнал за руснаците и иранците”. Жан-Марк Ейро: „Сега е необходимо Русия и Иран да осъзнаят, че е недопустимо да се оказва широка, достигаща дори позорен мащаб, подкрепа на Башар Асад”.   Впрочем, имаше и призиви от страна на здравия разум. Шведското външно министерство направи изявление, в което коренно се отличава от гръмките слова на Вашингтон, Берлин и Париж. МВнР на Швеция: „Засега не е ясно, дали нанасянето през нощта на ракетния удар е част от новата политика на САЩ. Важно е да се установи, дали тези действия са извършени въз основа на международното право”.   Както бе обявено и в Париж, и в Берлин, Вашингтон е предупредил своите европейски колеги за нанасянето на ударите. Но е любопитно това, че до момента НАТО не е направил нито един коментар относно ударите.Превод и редакция: БЛИЦ